 NA BENSON MATHEKA JUHUDI za jaji wa zamani wa Mahakama Kuu Said Chitembwe kuokoa kazi yake zimegonga mwamba baada ya Mahakama ya Juu kutupilia mbali rufaa yake, ikisema kuna ushahidi alihusika na ufisadi. Jaji Chitembwe alipinga pendekezo la kuondolewa kwake afisini baada ya aliyekuwa Gavana wa Nairobi Mike Sonko kutoa kanda za video na rekodi za simu za rununu zikimhusisha jaji huyo na ufisadi. Mahakama ya Juu ilisema ushahidi uliotolewa mbele ya jopo iliyoteuliwa kumchunguza ulithibitisha kuwa mwenendo wake ulikiuka Kanuni za Maadili ya Tume ya Huduma ya Mahakama na pia ulikuwa kinyume na Ibara ya 168(1) (b) na (e) ya Katiba. “Mapendekezo ya jopo lililomchunguza kwa rais kwamba mlalamishi aondolewe kazini yanathibitishwa,” ulisema uamuzi wa majaji Mohamed Ibrahim, Smokin Wanjala na Njoki Ndung’u wa Mahakama ya Juu. Aliyekuwa Rais Uhuru Kenyatta alimsimamisha kazi Jaji Chitembwe mnamo Mei 19, 2022, na kuunda jopo la mahakama ya watu saba kuchunguza madai ya utovu wa nidhamu dhidi ya Jaji Chitembwe. Jopo hilo lililoongozwa na Jaji Mumbi Ngugi na wanachama wake walikuwa ni Wakili Mkuu Fred Ojiambo, Jaji Abida Ali Aroni, Jaji Nzioki wa Makau, James Ochieng’ Oduol, Luteni Jenerali (Mstaafu) Jackson Ndung’u na Lydia Nzomo. Mahakama hiyo ilianza vikao vyake mnamo Septemba 19, 2022, na kuwasilisha matokeo yake kwa Rais William Ruto baada ya kukamilisha uchunguzi wake mnamo Februari 7, 2023. Ilipendekeza kuwa Chitembwe hakufaa kuendelea kuwa jaji na kumtaka Rais William Ruto kumtimua kazini. Mwenyekiti jopo, Jaji Mumbi Ngugi alisema ilimpata jaji huyo na hatia ya utovu wa nidhamu. “Jopo, kwa kauli moja, ilipata jaji Chitembwe alikiuka Katiba akitekeleza majukumu yake,” alisema Jaji Ngugi. Rais Ruto aliishukuru jopo hiyo kwa kuharakisha kazi yake, na kusisitiza kuwa uongozi unahitaji uwajibikaji. Rais alisema wote wanaotwikwa jukumu la kuhudumia Wakenya wanapaswa kuongozwa na Katiba. ‘Ningetaka kuwakumbusha Wakenya kwamba kuna mbinu za kushughulikia hali yoyote ambapo mtu anashukiwa kutenda kinyume na sheria akitekeleza majukumu ya umma,’ alisema Rais Ruto. Rais aliahidi kushughulikia mapendekezo ya jopo hilo. “Nitafanya kile ambacho Katiba inatarajia kutoka kwangu,” alisema Rais. Jopo lilimpata na hatia ya ya kujadili kuondolewa kwa kesi katika Mahakama ya Rufaa huko Malindi katika makazi yake huko Mountain View, Waiyaki Way Nairobi. Alijadili suala hilo na Jane Mutulu Kyengo, Mike Sonko, Jimmy Askar, Amana Saidi Jirani miongoni mwa wengine. Kesi hiyo ilikuwa kati ya Pacific Frontiers Seas Limited na Bi Kyengo. “Jaji alijifanya makosa kwa kushauri pande zote utaratibu unaopaswa kufuatwa kukata rufaa ambayo iliwasilishwa dhidi ya hukumu yake mwenyewe na kuahidi kujadili suala hilo na majaji wengine na maafisa wa mahakama waliokuwa wakishughulikia rufaa hiyo,” jopo lilisema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  